title: Provedbena uredba Komisije (EU) 2016/824 оd 25. svibnja 2016. o utvrđivanju provedbenih tehničkih standarda u vezi sa sadržajem i oblikom opisa funkcioniranja multilateralnih trgovinskih platformi i organiziranih trgovinskih platformi te obavješćivanjem Europskog nadzornog tijela za vrijednosne papire i tržišta kapitala u skladu s Direktivom 2014/65/EU Europskog parlamenta i Vijeća o tržištu financijskih instrumenata (Tekst značajan za EGP)

text:
               26.5.2016

               HR

               Službeni list Europske unije

               L 137/10

         PROVEDBENA UREDBA KOMISIJE (EU) 2016/824
   оd 25. svibnja 2016.
   o utvrđivanju provedbenih tehničkih standarda u vezi sa sadržajem i oblikom opisa funkcioniranja multilateralnih trgovinskih platformi i organiziranih trgovinskih platformi te obavješćivanjem Europskog nadzornog tijela za vrijednosne papire i tržišta kapitala u skladu s Direktivom 2014/65/EU Europskog parlamenta i Vijeća o tržištu financijskih instrumenata
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (1), a posebno njezin članak 18. stavak 11. treći podstavak,
   budući da:

               (1)

               Važno je imati na umu da nadležna tijela trebaju dobiti potpune informacije o svrsi, strukturi i organizaciji multilateralnih trgovinskih platformi (MTP) i organiziranih trgovinskih platformi (OTP) koje će morati nadzirati kako bi osigurala učinkovito i uredno funkcioniranje financijskih tržišta.

               (2)

               Te bi informacije trebalo temeljiti na informacijama koje bi investicijsko društvo ili tržišni operater bio dužan dostaviti kao dio općih zahtjeva u pogledu odobrenja na temelju Direktive 2014/65/EU. One bi se trebale usredotočiti na posebnu funkcionalnost sustava trgovanja kako bi nadležna tijela mogla procijeniti zadovoljava li sustav definiciju MTP-a ili OTP-a i procijeniti njegovu usklađenost s posebnim zahtjevima povezanima s mjestom trgovanja iz Direktive 2014/65/EU i Uredbe (EU) br. 600/2014 Europskog parlamenta i Vijeća (2). Zahtjevom za detaljan opis ne bi se trebalo utjecati na dužnost investicijskog društva ili tržišnog operatera da svojem nadležnom tijelu dostavi ostale informacije iz Direktive 2014/65/EU i Uredbe (EU) br. 600/2014 ili na prava nadležnih tijela da zatraže ostale informacije u okviru svojeg stalnog nadzora mjesta trgovanja.

               (3)

               Informacijama koje su primila nadležna tijela trebalo bi se osigurati da se detaljni opisi funkcioniranja MTP-a ili OTP-a na temelju Direktive 2014/65/EU prikupe na jedinstveni način te postići učinkovitu obradu podataka za postojeće MTP-ove koji u trenutku kada zahtjev za podnošenje detaljnog opisa stupi na snagu već posluju u skladu s nacionalnim odobrenjem.

               (4)

               Budući da se rastuća tržišta malih i srednjih poduzeća razlikuju od ostalih MTP-ova zbog toga što podliježu dodatnim pravilima iz Direktive 2014/65/EU, potrebno je da rastuća tržišta malih i srednjih poduzeća dostave dodatne informacije.

               (5)

               Budući da se OTP-ovi razlikuju od MTP-ova zbog toga što operater u postupku trgovanja može upotrebljavati diskrecijska pravila i zbog toga što će operater OTP-a imati obveze prema korisnicima sustava, OTP-ovi bi morali dostaviti dodatne informacije.

               (6)

               Kako bi se osigurala učinkovita obrada podataka, zahtijevane informacije trebalo bi dostaviti u elektroničkom obliku.

               (7)

               Kako bi Europsko nadzorno tijelo za vrijednosne papire i tržišta kapitala (ESMA) lakše objavilo popis svih MTP-ova i OTP-ova u Uniji, zajedno s informacijama o uslugama koje pružaju i njihovom jedinstvenom identifikacijskom oznakom, za te bi informacije trebalo upotrijebiti standardni predložak.

               (8)

               Radi dosljednosti i kako bi se osiguralo nesmetano funkcioniranje financijskih tržišta, potrebno je da se odredbe utvrđene u ovoj Uredbi i povezane nacionalne odredbe kojima se prenosi Direktiva 2014/65/EU primjenjuju od istog datuma.

               (9)

               Osobni podaci iz ove Uredbe trebali bi se upotrebljavati u posebne, izričite i zakonite svrhe te ih se dalje ne bi trebalo obrađivati na način koji nije spojiv s tim svrhama. U skladu s člankom 6. Direktive 95/46/EZ Europskog parlamenta i Vijeća (3) osobni podaci ne bi se smjeli čuvati dulje nego što je potrebno za izvršavanje nadzorne funkcije te bi trebalo naznačiti najdulje trajanje razdoblja čuvanja.

               (10)

               Ova Uredba temelji se na nacrtu provedbenih tehničkih standarda koji je ESMA dostavila Komisiji.

               (11)

               ESMA je provela otvorena javna savjetovanja o nacrtu provedbenih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (4),

         DONIJELA JE OVU UREDBU:
   Članak 1.
   Definicije
   Za potrebe ove Uredbe primjenjuju se sljedeće definicije:

               1.

               „relevantni operater” znači:

                           (a)

                           investicijsko društvo koje upravlja multilateralnom trgovinskom platformom (MTP);

                           (b)

                           investicijsko društvo koje upravlja organiziranom trgovinskom platformom (OTP);

                           (c)

                           tržišni operater koji upravlja MTP-om;

                           (d)

                           tržišni operater koji upravlja OTP-om;

               2.

               „razredi imovine” znače kategorije financijskih instrumenata iz odjeljka C Priloga I. Direktivi 2014/65/EU.

         Članak 2.
   Informacije o MTP-ovima i OTP-ovima koje treba dostaviti
   1.   Relevantni operater svojem nadležnom tijelu dostavlja sljedeće informacije:

               (a)

               razrede imovine financijskih instrumenata kojima se trguje na MTP-u ili OTP-u;

               (b)

               pravila i postupke kojima se omogućuje da su financijski instrumenti dostupni za trgovanje, zajedno s pojedinostima o sustavima objavljivanja s pomoću kojih se te informacije stavljaju na raspolaganje javnosti;

               (c)

               pravila i postupke kojima se osigurava objektivan i nediskriminirajući pristup trgovinskim platformama, zajedno s pojedinostima o sustavima objavljivanja s pomoću kojih se te informacije stavljaju na raspolaganje javnosti;

               (d)

               mjere i postupke kojima se osigurava da je dovoljno informacija javno dostupno korisnicima MTP-a ili OTP-a kako bi korisnici mogli donijeti odluku o ulaganju, uzimajući u obzir vrstu korisnika i instrumenata kojima se trguje;

               (e)

               sustave, postupke i mehanizme kojima se osigurava usklađenost s uvjetima utvrđenima u člancima 48. i 49. Direktive 2014/65/EU;

               (f)

               detaljan opis svih mehanizama za olakšavanje likvidnosti sustava, kao što su sustavi održavanja tržišta;

               (g)

               mehanizme i postupke za praćenje transakcija kako se zahtijeva člankom 31. Direktive 2014/65/EU;

               (h)

               pravila i postupke za suspenziju i isključenje financijskih instrumenata iz trgovanja kako se zahtijeva člankom 32. Direktive 2014/65/EU;

               (i)

               mehanizme za ispunjavanje obveza transparentnosti prije i poslije trgovanja koji se primjenjuju na financijske instrumente kojima se trguje i na funkcionalnost trgovanja na MTP-u ili OTP-u; tim se informacijama prilažu informacije o svakoj namjeri uporabe izuzeća u skladu s člancima 4. i 9. Uredbe (EU) br. 600/2014 i odgođenog objavljivanja u skladu s člancima 7. i 11. te Uredbe;

               (j)

               mehanizme za djelotvornu namiru transakcija izvršenih u okviru sustava i za osiguravanje da su korisnici upoznati sa svojim obvezama u tom pogledu;

               (k)

               popis članova ili sudionika MTP-a ili OTP-a kojim upravlja.

         2.   Relevantni operater svojem nadležnom tijelu dostavlja detaljan opis funkcioniranja sustava trgovanja, navodeći:

               (a)

               je li taj sustav sustav glasovnog, elektroničkog ili hibridnog trgovanja;

               (b)

               u slučaju elektroničkog ili hibridnog sustava trgovanja, prirodu bilo kojeg algoritma ili programa za određivanje uparivanja i izvršenja trgovinskih interesa;

               (c)

               u slučaju sustava glasovnog trgovanja, pravila i protokole korištene za određivanje uparivanja i izvršenja trgovinskih interesa;

               (d)

               pojašnjenje načina na koji sustav trgovanja zadovoljava svaki element definicije MTP-a ili OTP-a.

         3.   Relevantni operater svojem nadležnom tijelu dostavlja informacije o tome na koji će način i u kojoj mjeri upravljanje MTP-om ili OTP-om dovesti do mogućeg sukoba interesa MTP-a ili OTP-a, njegova operatera ili vlasnika i dobrog funkcioniranja MTP-a ili OTP-a. Relevantni operater navodi postupke i mehanizme za ispunjavanje zahtjeva utvrđenih u članku 18. stavku 4. Direktive 2014/65/EU.
   4.   Relevantni operater svojem nadležnom tijelu dostavlja sljedeće informacije o sporazumima o izdvajanju koji se odnose na upravljanje MTP-om ili OTP-om, njihovo poslovanje i nadzor:

               (a)

               organizacijske mjere za utvrđivanje rizika povezanih s izdvojenim aktivnostima i praćenje izdvojenih aktivnosti;

               (b)

               ugovorni sporazum između relevantnog operatera i subjekta koji pruža izdvojenu uslugu, u kojem su navedeni priroda, područje primjene, ciljevi i sporazumi o razini usluge.

         5.   Relevantni operater svojem nadležnom tijelu dostavlja informacije o bilo kojoj vezi s uređenim tržištem, MTP-om, OTP-om ili sistematskim internalizatorom u vlasništvu istog operatera ili o njihovu sudjelovanju.
   Članak 3.
   Dodatne informacije o MTP-ovima koje treba dostaviti
   Osim informacija iz članka 2., relevantni operater svojem nadležnom tijelu dostavlja sljedeće informacije o zahtjevima iz članka 19. stavka 3. Direktive 2014/65/EU:

               (a)

               opis mehanizama i sustava koji se primjenjuju za upravljanje rizicima kojima je operater izložen, utvrđivanje svih značajnih rizika za njegovo poslovanje i uspostava učinkovitih mjera za smanjenje tih rizika;

               (b)

               opis mehanizama koji se primjenjuju za olakšavanje učinkovitog i pravovremenog zaključivanja transakcija koje se izvršavaju u okviru sustava operatera;

               (c)

               uzimajući u obzir vrstu i opseg zaključenih transakcija na tržištu te raspon i stupanj rizika kojima je operater izložen, opis financijskih sredstava koja se smatraju dostatnima kako bi se olakšalo njegovo uredno funkcioniranje.

         Članak 4.
   Informacije koje treba dostaviti o MTP-ovima koji već posluju
   U slučaju investicijskog društva ili tržišnog operatera koji ima odobrenje za upravljanje MTP-om u skladu s člankom 5. Direktive 2004/39/EZ Europskog parlamenta i Vijeća (5) koji posluje na datum primjene ove Uredbe, to društvo ili operater dostavlja informacije navedene u člancima 2. i 3. ove Uredbe ako je potrebno:

               (a)

               ispraviti, ažurirati ili pojasniti informacije koje je relevantni operater prethodno dostavio svojem nadležnom tijelu;

               (b)

               dokazati usklađenost s obvezama iz Direktive 2014/65/EU i Uredbe (EU) br. 600/2014 koje se nisu primjenjivale na MTP prije primjene ove Uredbe.

         Članak 5.
   Dodatne informacije koje treba dostaviti o MTP-ovima za registraciju rastućeg tržišta malih i srednjih poduzeća
   U slučaju relevantnog operatera koji podnosi zahtjev za registraciju MTP-a kao rastućeg tržišta malih i srednjih poduzeća, taj operater osigurava da je u informacijama dostavljenima u skladu s člancima 2. i 3. jasno navedeno koje se funkcionalnosti ili mehanizmi primjenjuju na rastuće tržište malih i srednjih poduzeća.
   Članak 6.
   Dodatne informacije o OTP-ovima koje treba dostaviti
   Uz članak 2., relevantni operater koji upravlja OTP-om svojem nadležnom tijelu dostavlja sljedeće informacije:

               (a)

               informacije o tome sudjeluje li drugo investicijsko društvo u provođenju održavanja tržišta na OTP-u na neovisnoj osnovi u skladu s člankom 20. stavkom 5. Direktive 2014/65/EU;

               (b)

               detaljan opis načina i okolnosti izvršavanja naloga na OTP-u na diskrecijskoj osnovi u skladu s člankom 20. stavkom 6. Direktive 2014/65/EU;

               (c)

               pravila, postupke i protokole kojima se korisniku omogućuje usmjeravanje tržišnog interesa člana ili sudionika izvan platformi OTP-a;

               (d)

               opis uporabe trgovanja za vlastiti račun uparivanjem naloga koje je u skladu s člankom 20. stavkom 7. Direktive 2014/65/EU;

               (e)

               pravila i postupke za osiguravanje usklađenosti s člancima 24., 25., 27. i 28. Direktive 2014/65/EU za transakcije zaključene na OTP-u ako se ta pravila primjenjuju na relevantnog operatera u odnosu na korisnika OTP-a.

         Članak 7.
   Posebne informacije o razredu imovine
   Ako relevantni operater MTP-a ili OTP-a primjenjuje različita pravila na različite razrede imovine, dostavlja informacije koje se propisuju ovom Uredbom za svaki razred imovine odvojeno.
   Članak 8.
   Bitne promjene
   1.   Relevantni operater svojem nadležnom tijelu dostavlja opis svih bitnih promjena informacija prethodno dostavljenih u skladu s ovom Uredbom koje bi bile relevantne za procjenu usklađenosti tog operatera s Direktivom 2014/65/EU i Uredbom (EU) br. 600/2014.
   2.   Ako relevantni operater svojem nadležnom tijelu dostavlja nove informacije radi ispravljanja, ažuriranja ili pojašnjenja informacija prethodno dostavljenih u skladu s ovom Uredbom, ne mora uključivati informacije koje su isključivo manje važne ili tehničke prirode i koje ne bi bile relevantne za procjenu njegove usklađenosti s Direktivom 2014/65/EU ili Uredbom (EU) br. 600/2014.
   3.   Investicijsko društvo ili tržišni operater koji ima odobrenje za upravljanje MTP-om u skladu s Direktivom 2004/39/EZ koji posluje na datum primjene ove Uredbe, osim informacija iz stavka 1. ovog članka, svojem nadležnom tijelu dostavlja opis svih bitnih promjena informacija prethodno dostavljenih nadležnom tijelu povezanih s tim MTP-om na temelju te Direktive.
   Članak 9.
   Oblik dostavljanja opisa
   1.   Ako relevantni operater nadležnom tijelu dostavi opis funkcioniranja MTP-a ili OTP-a kojim upravlja u skladu s ovom Uredbom, relevantni operater pri dostavljanju uključuje jasna upućivanja koja udovoljavaju zahtjevima predloška iz tablice 1. Priloga.
   2.   Pri dostavljanju informacija koje se propisuju ovom Uredbom relevantni operater uključuje upućivanja na odgovarajuće odredbe pravila MTP-a ili OTP-a, sporazuma ili ugovora sa sudionicima ili relevantnim trećim osobama te interne postupke i politike.
   3.   Relevantni operater svojem nadležnom tijelu dostavlja informacije koje se propisuju ovom Uredbom u elektroničkom obliku.
   4.   Pri dostavljanju informacija koje se propisuju ovom Uredbom relevantni operater:

               (a)

               daje svakom dokumentu koji dostavlja jedinstveni referentni broj;

               (b)

               osigurava da će u informacijama koje dostavlja jasno navesti na koji se posebni zahtjev iz ove Uredbe upućuje i u kojem su dokumentu navedene te informacije, upotrebljavajući jedinstveni referentni broj za identifikaciju dokumenta;

               (c)

               osigurava da će, ako se zahtjev iz ove Uredbe ne odnosi na njega, tu činjenicu navesti zajedno s objašnjenjem;

               (d)

               te informacije dostavlja u obliku određenom u tablici 1. Priloga.

         5.   Ako se opis dostavlja u okviru zahtjeva za odobrenje, subjekt koji podnosi zahtjev za istodobno pružanje više od jedne usluge podnosi jedan zahtjev u kojem su jasno navedene usluge na koje se odnose dostavljene informacije. Ako se isti dokument smatra dijelom nekoliko zahtjeva za odobrenje, radi dostavljanja informacija u obliku određenom u tablici 1. Priloga pri dostavljanju istog dokumenta za nekoliko zahtjeva upotrebljava se isti referentni broj.
   Članak 10.
   Obavješćivanje ESMA-e
   Nadležno tijelo obavješćuje ESMA-u o odobrenju relevantnog operatera za upravljanje MTP-om ili OTP-om u elektroničkom obliku i u obliku utvrđenom u tablici 2. Priloga.
   Članak 11.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od datuma koji je naveden u članku 93. stavku 1. drugom podstavku Direktive 2014/65/EU.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. svibnja 2016.

            Za Komisiju

            Predsjednik

         Jean-Claude JUNCKER

      (1)  SL L 173, 12.6.2014., str. 349.

      (2)  Uredba (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (SL L 173, 12.6.2014., str. 84.).

      (3)  Direktiva 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (SL L 281, 23.11.1995., str. 31.).

      (4)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).

      (5)  Direktiva 2004/39/EZ Europskog parlamenta i Vijeća od 21. travnja 2004. o tržištima financijskih instrumenata te o izmjeni direktiva Vijeća 85/611/EEZ i 93/6/EEZ i Direktive 2000/12/EZ Europskog parlamenta i Vijeća te stavljanju izvan snage Direktive Vijeća 93/22/EEZ (SL L 145, 30.4.2004., str. 1.).

      PRILOG

         Oblici

         Tablica 1.

         Informacije po operaterima MTP-ova i OTP-ova

                  Relevantni operater za kojeg se podnosi zahtjev

                  Relevantni članak Provedbene uredbe (EU) 2016/824

                  Referentni broj dokumenta

                  Naslov dokumenta

                  Poglavlje, odjeljak ili stranica dokumenta u kojem su navedene informacije ili razlozi zbog kojih informacije nisu navedene

         Tablica 2.

         Informacije koje se dostavljaju ESMA-i

                  Nadležno tijelo koje obavješćuje

                  Naziv relevantnog operatera

                  Naziv MTP-a ili OTP-a kojim se upravlja

                  Kod MIC

                  Usluge koje pruža MTP ili OTP


title: Provedbena uredba Komisije (EU) 2015/212 оd 11. veljače 2015. o utvrđivanju pravila za primjenu Uredbe (EU) br. 223/2014 Europskog parlamenta i Vijeća u pogledu tehničkih specifikacija sustava evidencije i pohrane podataka o svakoj potrebnoj operaciji za praćenje, evaluaciju, financijsko upravljanje, provjeru i reviziju, uključujući podatke o pojedinim sudionicima operacija koje se sufinanciraju sredstvima iz programa OP II.

text:
               12.2.2015

               HR

               Službeni list Europske unije

               L 36/1

         PROVEDBENA UREDBA KOMISIJE (EU) 2015/212
   оd 11. veljače 2015.
   o utvrđivanju pravila za primjenu Uredbe (EU) br. 223/2014 Europskog parlamenta i Vijeća u pogledu tehničkih specifikacija sustava evidencije i pohrane podataka o svakoj potrebnoj operaciji za praćenje, evaluaciju, financijsko upravljanje, provjeru i reviziju, uključujući podatke o pojedinim sudionicima operacija koje se sufinanciraju sredstvima iz programa OP II.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (1), a posebno njezin članak 32. stavak 8. drugi podstavak,
   budući da:

               (1)

               Provedbenom uredbom Komisije (EU) br. 463/2014 (2) utvrđene su odredbe potrebne za pripremu programa. Kako bi se osigurala provedba programa koji se financiraju u okviru Fonda europske pomoći za najpotrebitije (FEAD), potrebno je utvrditi dodatne odredbe za primjenu Uredbe (EU) br. 223/2014.

               (2)

               Za potrebe članka 32. stavka 2. točke (d) Uredbe (EU) br. 223/2014 potrebno je utvrditi tehničke specifikacije sustava evidencije i pohrane podataka u elektroničkom obliku o svakoj potrebnoj operaciji za praćenje, evaluaciju, financijsko upravljanje, provjeru i reviziju.

               (3)

               Podrobne tehničke specifikacije sustava evidencije i pohrane podataka trebale bi biti dovoljno dokumentirane kako bi se osigurao revizorski trag u pogledu ispunjavanja pravnih zahtjeva.

               (4)

               U sustav evidencije i pohrane podataka trebali bi biti uključeni i odgovarajući alati za pretraživanje i funkcije za izvješćivanje kako bi se lako dohvaćale i prikupljale informacije koje su u njemu pohranjene za potrebe praćenja, evaluacije, financijskog upravljanja, provjere i revizije.

               (5)

               Mjere predviđene u ovoj Uredbi u skladu su s mišljenjem Odbora za Fond europske pomoći za najpotrebitije,

         DONIJELA JE OVU UREDBU:
   Članak 1.
   Opće odredbe
   Sustav evidencije i pohrane podataka o operacijama iz članka 32. stavka 2. točke (d) Uredbe (EU) br. 223/2014 zadovoljava tehničke specifikacije utvrđene u člancima 2.–5.
   Članak 2.
   Zaštita i čuvanje podataka i dokumenata te njihova cjelovitost
   1.   Pristup sustavu temelji se na prethodno definiranim pravima za različite vrste korisnika i ukida se kad više nije potreban.
   2.   U sustavu se bilježe sve evidencije, izmjene ili brisanja dokumenata i podataka.
   3.   U sustavu nisu moguće izmjene sadržaja dokumenata s elektroničkim potpisom. Pohrana dokumenta s elektroničkim potpisom potvrđuje se vremenskom oznakom koja se stvara uz pohranu, vezana je uz dokument i ne može je se mijenjati. Brisanje takvih dokumenata bilježi se u skladu sa stavkom 2.
   4.   Podaci su podložni redovnom sigurnosnom kopiranju. Sigurnosna kopija s replikom cjelokupnog sadržaja spremišta elektroničkih datoteka uvijek je spremna za uporabu u slučaju nužde.
   5.   Mjesto elektroničke pohrane mora biti zaštićeno od opasnosti gubitka ili promjene cjelovitosti. Ta zaštita uključuje fizičku zaštitu od neprimjerene temperature i razine vlage, sustave otkrivanja požara i krađe, odgovarajuće sustave zaštite od napada virusa, hakera i svih ostalih oblika neovlaštenog pristupa.
   6.   Sustavom se omogućuje migracija podataka, formata i računalnih okruženja u razmacima koji su dostatni za osiguranje čitljivosti i dostupnosti dokumenata i podataka do kraja relevantnog razdoblja iz članka 51. stavka 1. Uredbe (EU) br. 223/2014.
   Članak 3.
   Funkcije pretraživanja i izvješćivanja
   U sustav su uključeni:

               (a)

               primjereni alati za pretraživanje kojima se omogućuje lak dohvat dokumenata, podataka i njihovih metapodataka;

               (b)

               funkcija izvješćivanja kojom se omogućuje stvaranje izvješćâ na temelju prethodno definiranih kriterija, osobito za podatke iz Delegirane uredbe Komisije (EU) br. 532/2014 (3);

               (c)

               mogućnost spremanja, izvoza ili tiskanja izvješćâ iz točke (b) ili poveznica na vanjsku aplikaciju s tom mogućnošću.

         Članak 4.
   Dokumentacija sustava
   Upravljačko tijelo dostavlja podrobnu i ažuriranu funkcionalnu i tehničku dokumentaciju o djelovanju i obilježjima sustava, koja na zahtjev treba biti dostupna relevantnim subjektima odgovornima za upravljanje programom, Komisiji i Europskom revizorskom sudu.
   Dokumentacijom iz prvog stavka pružaju se dokazi o provedbi Uredbe (EU) br. 223/2014 u predmetnoj državi članici.
   Članak 5.
   Sigurnost razmjene informacija
   Sustav je zaštićen odgovarajućim sigurnosnim mjerama u pogledu klasifikacije dokumenata, zaštite informacijskih sustava i zaštite osobnih podataka. Te mjere u skladu su s međunarodnim normama i nacionalnim pravnim zahtjevima.
   Sigurnosnim mjerama iz prvog stavka zaštićene su mreže i infrastruktura za prijenos podataka kad se sustav povezuje s ostalim modulima i sustavima.
   Članak 6.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. veljače 2015.

            Za Komisiju

            Predsjednik

         Jean-Claude JUNCKER

      (1)  SL L 72, 12.3.2014., str. 1.

      (2)  Provedbena uredba Komisije (EU) br. 463/2014 оd 5. svibnja 2014. o utvrđivanju uvjeta koji se primjenjuju na sustav elektroničke razmjene podataka između država članica i Komisije u skladu s Uredbom (EU) br. 223/2014 Europskog parlamenta i Vijeća o Fondu europske pomoći za najpotrebitije (SL L 134, 7.5.2014., str. 32.).

      (3)  Delegirana uredba Komisije (EU) br. 532/2014 оd 13. ožujka 2014. o dopuni Uredbe (EU) br. 223/2014 Europskog parlamenta i Vijeća o Fondu za europsku pomoć za najugroženije (SL L 148, 20.5.2014., str. 54.).